## Pravilnik o mjerama za suzbijanje i iskorjenjivanje bruceloze svinja uzrokovane Brucellom suis

### NN 26/2006 (8.3.2006.), Pravilnik o mjerama za suzbijanje i iskorjenjivanje bruceloze svinja uzrokovane Brucellom suis

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**629**

Na temelju članka 41. stavka 6. Zakona o
veterinarstvu (»Narodne novine«, broj 70/97, 105/01 i 172/03), ministar
poljoprivrede, šumarstva i vodnoga gospodarstva donosi

## PRAVILNIK

### O MJERAMA ZA SUZBIJANJE I ISKORJENJIVANJE BRUCELOZE SVINJA UZROKOVANE Brucellom suis

Članak 1.

Ovim se Pravilnikom propisuju mjere za suzbijanje
i iskorjenjivanje bruceloze svinja uzrokovane Brucellom suis (u daljnjem
tekstu: B. suis).

Definicije

Članak 2.

U ovom Pravilniku pojedini pojmovi imaju
sljedeće značenje:

1. »*Stado*«
– svinja ili skupina svinja držanih na gospodarstvu, a ako se na gospodarstvu
odvojeno drži više od jednoga stada, smatra se da sve odvojene svinje ili
skupine svinja imaju isti zdravstveni sta­tus,

2. »*Gospodarstvo*«
– svaka farma, objekt ili dvorište u kojemu svinje povremeno ili trajno borave
i/ili se uzgajaju ili prostor u/na kojemu se rukuje ili postupa sa svinjama,

3. »*Ovlašteni
veterinar*« - veterinar koji je imenovan ovlaštenim u skladu s odredbama
Zakona o veterinarstvu,

4. Nadležno tijelo – Ministarstvo poljoprivrede,
šumarstva i vodnoga gospodarstva – Uprava za veterinarstvo,

5. »*Ovlašteni
laboratorij*« – Hrvatski veterinarski institut, Zagreb.

Dijagnostičko
pretraživanje na brucelozu svinja (B. suis)

Članak 3.

Osim pretraživanja svinja na brucelozu
koje je propisano godišnjom naredbom o mjerama zaštite životinja od zaraznih i
nametničkih bolesti i njihovom financiranju, dijagnostičko pretraživanje na brucelozu svinja (*B. suis*) obvezno se provodi i:

a) prije uvođenja novonabavljenih svinja na
gospodarstvo,

b) kada se utvrde znakovi bolesti koji ukazuju
na brucelozu svinja (*B. suis*),

c) kada se pregledom nakon klanja ili patomorfološkim pregledom utvrde promjene koje ukazuju na brucelozu svinja (*B. suis*),

d) kada se u ljudi koji su bili u kontaktu sa
svinjama ili proizvodima podrijetlom od svinja, utvrdi bruceloza
(*B. suis*).

Sumnja
na brucelozu svinja
(B. suis)

Članak 4.

Sumnjivim na brucelozu
svinja (*B. suis*)
smatraju se svinje koje pokazuju kliničke znakove bruceloze
(*B. suis*)
ili su dale sumnjivu reakciju pretraživanjem serološkim
testovima za brucelozu svinja (*B. suis*) iz Dodatka ovoga Pravilnika.

Mjere
u slučaju sumnje na brucelozu svinja (*B. suis*)

Članak 5.

1) Kada je postavljena sumnja na brucelozu svinja (*B. suis*) nadležni veterinarski inspektor mora narediti:

– izdvajanje i odvojeno držanje svinja sumnjivih
na brucelozu (*B.
suis*),

– popisivanje svih životinja na gospodarstvu
prijemljivih na brucelozu (*B. suis*) te označavanje svih neoznačenih
svinja,

– uzimanje uzoraka i laboratorijsko pretraživanje
svih spolno- zrelih svinja u stadu 14 dana nakon postavljanja sumnje na temelju
nalaza serološkog pretraživanja, kako bi se potvrdilo
ili isključilo prisustvo bolesti,

– zabranu stavljanja u promet svih svinja s
gospodarstva, osim upućivanja na klanje u registrirane objekte i

– zabranu uvođenja novih rasplodnih svinja na
gospodarstvo.

2) Kada se ponovnim pretraživanjem krvi svinja
sumnjivih na brucelozu (*B. suis*) utvrdi isti ili niži titar protutijela, svinje će se smatrati negativnim na brucelozu (*B. suis*).

3) Sumnja na brucelozu
(*B. suis*)
prijavljuje se nadležnom tijelu u skladu s posebnim propisima.

Potvrđeni
slučaj bruceloze svinja
(*B. suis*)

Članak 6.

Bruceloza (*B. suis*) je službeno potvrđena u stadu
svinja kada je serološko pretraživanje na brucelozu svinja (*B. suis*) testovima iz Dodatka ovoga Pravilnika dalo
pozitivan rezultat.

Zaraženo
gospodarstvo odnosno stado

Članak 7.

Gospodarstvo odnosno stado dobiva status
zaraženog ako je bruceloza svinja (*B. suis*)
potvrđena službenim testom iz Dodatka ovoga Pravilnika u bilo koje svinje u
stadu odnosno na gospodarstvu.

Mjere
u slučaju potvrđene pojave bruceloze svinja (*B. suis*)

Članak 8.

1) Kad je bruceloza (*B. suis*)
službeno potvrđena u stadu odnosno na gospodarstvu, nadležni veterinarski
inspektor naređuje sljedeće mjere:

a) izdvajanje i odvojeno držanje svinja u kojih
je utvrđena bruceloza (*B. suis*), do njihova upućivanja na
klanje,

b) popis svih svinja u stadu odnosno na
gospodarstvu u kojem je službeno potvrđena bruceloza
(*B. suis*) i
označavanje svih neoznačenih svinja,

c) zabranu stavljanja u promet svinja, osim
upućivanja na klanje u registrirane objekte,

d) upućivanje na klanje svih svinja u kojih je serološkim pretraživanjem utvrđena pozitivna reakcija na brucelozu (*B. suis*), a nakon klanja moraju se uzeti uzorci
reprodukcijskih organa i područnih limfnih čvorova zaklanih svinja i dostaviti
u ovlašteni laboratorij u svrhu izdvajanja i identificiranja biovara B. suis,

e) zabranu uvođenja novih svinja u zaraženo
stado odnosno na zaraženo gospodarstvo, dok nisu provedene sve mjere propisane
ovim člankom,

f) natapanje dezinficijensom slame, stelje ili
drugih predmeta i tvari koje su došle u kontakt sa zaraženom svinjama ili
drugim zaraženim materijalom, te njihovo uništavanje, spaljivanjem ili
zakopavanjem,

g) čišćenje i dezinfekciju objekta i prostora u
kojem su boravile zaražene svinje te predmeta s kojima su bile u kontaktu i to
nakon pražnjenja objekta i prije njegove ponovne uporabe,

h) gnoj iz staja i/ili drugih nastambi u kojima
su boravile zaražene svinje mora biti pohranjen na gospodarstvu na mjestu do
kojeg životinje ne mogu doći, tretiran odgovarajućim dezinficijensom prema
uputi proizvođača, te se ne smije koristiti najmanje tri tjedna. Ako je gnoj
prekriven slojem nezaraženog gnoja ili zemljom, nije ga potrebno dezinficirati.
Ako se tekući gnoj (gnojevka) iz staja i/ili ostalih
nastambi u kojima su boravile zaražene životinje sakuplja odvojeno od krutog
gnoja, obvezno se mora dezinficirati i ne smije se koristiti najmanje tri
tjedna.

i) uzimanje uzoraka krvi svih spolnozrelih svinja i njihovo dvokratno pretraživanje, uz
uvjet da se prvo pretraživanje provede 15 dana nakon izlučivanja pozitivnih
svinja, a drugo 30 dana nakon prvog pretraživanja,

j) odvojeno držanje nerastova
koji su prvim pretraživanjem polučili negativne rezultate od drugih svinja
prijemljivih na brucelozu (B. suis),
a do dobivanja rezultata pretraživanja iz točke i) ovoga stavka,

k) epidemiološko istraživanje u okviru kojega
moraju biti prikupljeni najmanje sljedeći podaci:

– broj svinja u stadu ili na gospodarstvu, po
vrstama i kategorijama,

– promet i kretanje svinja s/na gospodarstvo u
posljednjih 6 mjeseci, a posebno nerastova koji se
koriste za prirodni pripust,

– kada su primjećeni
prvi znakovi bolesti kao npr. pobačaji i problemi u
reprodukciji,

– mogući izvori zaraze na zaraženom
gospodarstvu,

– popis drugih gospodarstava na kojima se drže
svinje koje su mogle biti zaražene iz istoga/istih izvora ili su bile u
kontaktu sa svinjama iz zaraženog stada ili sa zaraženog gospodarstva.

l) pretraživanje svih spolnozrelih
svinja na drugim gospodarstvima koja su epidemiološki povezana sa zaraženim
gospodarstvom.

2) Potvrđeni slučaj bruceloze
svinja (B. suis) prijavljuje se nadležnom tijelu u
skladu s posebnim propisima.

Prestanak
bolesti

Članak 9.

Smatra se da je bruceloza
svinja (*B. suis*)
u zaraženom stadu ili na zaraženom gospodarstvu prestala nakon što su provedene
sve mjere iz članka 8. ovoga Pravilnika i nakon što su dva serološka
pretraživanja svih prijemljivih rasplodnih životinja u stadu, u razmaku od 30
dana, dala negativan rezultat na brucelozu svinja (*B. suis*).

Uvođenje
svinja za rasplod u stado slobodno od bruceloze svinja (*B. suis*)

Članak 10.

Svinje za rasplod mogu biti uvedene u stado
slobodno od bruceloze (*B. suis*) ako:

a) dolaze s gospodarstva na kojem bruceloza (*B. suis*) nije dijagnosticirana u posljednjih 12 mjeseci,

b) su stalno držane na istom gospodarstvu od
rođenja ili najmanje 30 dana prije utovara, uz uvjet da tijekom navedenog
razdoblja nisu uvođene nove svinje u uzgoj ili su najranije 30 dana prije
utovara bile serološki pretražene, u skladu s
Dodatkom ovoga Pravilnika, s negativnim rezultatom.

Pripust
svinja

Članak 11.

U svrhu sprječavanja širenja bruceloze
(*B. sius*)
preporuča se provoditi umjetno osjemenjivanje svinja,
a za prirodni pripust dopušteno je korištenje samo rasplodnih nerastova slobodnih od bruceloze
svinja (*B. suis*).

Pašno
držanje

Članak 12.

Ako je bruceloza
svinja (B. suis) potvrđena u svinja koje borave ili
su se vratile s pašnjaka, a epidemiološkim istraživanjem iz članka 8. stavka 1.
točke k) ovoga Pravilnika se utvrdi da su na pašnjacima boravile zajedno sa
svinjama iz drugih stada, tada sve spolnozrele svinje
iz stada koja su se miješale na pašnjacima treba smatrati sumnjivima i sve
moraju biti pretražene službenim testom iz Dodatka ovoga Pravilnika.

Zabrana
cijepljenja svinja i liječenja bruceloze svinja (*B.
suis*)

Članak 13.

1) Zabranjeno je cijepljenje svinja protiv bruceloze svinja (*B. suis*).

2) Zabranjeno je liječenje svinja oboljelih od bruceloze svinja (*B. suis*).

Program
monitoringa

Članak 14.

1) Program monitoringa
bruceloze (*B. suis*) donosi ministar.

2) Program iz stavka 1. ovoga članka, mora
sadržavati sljedeće:

a) podatke o proširenosti bolesti u zemlji;

b) razloge za provedbu programa, uzimajući u
obzir važnost bolesti te korist programa u odnosu na troškove provedbe;

c) granice zemljopisnog područja na kojemu se
program provodi;

d) kategorije zdravstvenog statusa gospodarstva
na kojemu se program provodi, standarde koji se moraju doseći u svakoj
kategoriji i dijagnostičke postupke koji će biti korišteni;

e) način provedbe monitoringa;

f) mjere koje treba poduzeti ako rezultati dijagnostičkoga
pretraživanja provedenoga u okviru monitoringa budu
pozitivni.

3) Kada se, na temelju rezultata pretraživanja
po programu iz stavka 1. ovoga članka, cijelo područje ili dio područja države
smatra slobodnim od bruceloze (B. suis),
potrebno je imati podatke o:

a) prirodi i povijesti izbijanja bruceloze svinja (B. suis),

b) rezultatima serološkog,
mikrobiološkog ili patoanatomskog pretraživanja te rezultatima epidemiološkog
istraživanja;

c) razdoblju tijekom kojega se provodi propisano
i planirano dijagnostičko pretraživanje svinja na brucelozu
(B. suis);

d) postupcima za potvrđivanje odsutnosti
bolesti.

Završne
odredbe

Članak 15.

Dodatak je tiskan u prilogu ovoga Pravilnika i
čini njegov sastavni dio.

Članak 16.

Danom stupanja na snagu ovoga Pravilnika
prestaju se primjenjivati odredbe Pravilnika o mjerama za suzbijanje i
iskorjenjivanje bruceloze goveda, ovaca, koza i
svinja (»Narodne novine«, br. 69/1991), koje se
odnose na brucelozu svinja uzrokovanu *B. suis*.

Članak 17.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/05-01/66

Urbroj: 525-01-05-01

Zagreb, 3. ožujka 2006.

Ministar

**Petar Čobanković**, v. r.

Pravilnik, NN 26/2006-629